**Házasok keresztútja ()**

**1. Jézus Pilátus előtt – halálra ítélve**
Pilátus elítélte Jézust annak ellenére, hogy tulajdonképpen semmit sem tudott róla, csak a vádat ellene. Nem tudta ki ő, mit tett valójában. Hányszor ítélem el a házastársamat igazságtalanul? Ha valami probléma merül fel akár a kapcsolatunkban akár a mindennapi életben, nem magamba nézek, hanem rögtön benne keresem a hibát. Olykor tökéletesnek hiszem magam vagy az elgondolásaimat, sokszor akadnak elvárásaim is. Ha a házastársam nem úgy viselkedik, ahogyan azt elképzeltem, rögtön elítélem és neheztelek rá. Amikor nem tudom őt teljesen befogadni, figyelni rá, és a problémát látom csak meg mindenben, könnyen halálra ítélhetem a házasságunkat.
*Add, hogy ne gondoljam magam hatalmasabbnak a házastársamnál, próbáljam meg minél jobban megérteni és befogadni őt, az esetleges botlásaiban felsegíteni és nem meghurcolni.*

**2. Jézus felveszi a keresztet**
Jézus magára vette a keresztet, amely végleg összekötötte Istent az emberiséggel. Én fel tudom ismerni a nehézségeinket, keresztjeinket, amelyek érkeznek? Közösen próbáljuk vinni és megoldani őket? Elválasztanak, vagy összekötnek minket? Segíts, hogy felfedezzünk téged a nehézségeinkben, emlékezzünk arra, hogy a te szenvedésedben így mi is részesülünk.
*Segíts, hogy a terheinket együtt tudjuk felvállalni, hogy ezáltal is közelebb kerüljünk egymáshoz, a lelkeink  minél megtisztultabban tudjanak találkozni! Segíts észre vennem, hogy én miben jelentek keresztet a házastársam számára! Segíts, hogy tudjak könnyíteni rajta! Minden nap fel akarom venni a keresztet, minden nap ki akarom mondani az Igent neked és a házastársamnak, minden nap küzdeni szeretnék az egységünkért!*

**3. Jézus először esik el a kereszttel**
Jézust először hagyja el az ereje, de mégis folytatni tudja az útját, bár tudja, hogy nem lesz könnyű. A házasságunkban adódó nehézségek, konfliktusok alkalmával elkeseredünk, vagy talpra tudunk állni, tovább tudunk menni? A kezdeti lendület megtörésekor feladjuk a küzdelmet, vagy új erőt merítünk az Atyától, és még jobban kezdjük szeretni egymást? Észre tudom venni a másik fájdalmát, miközben engem is bánt valami?
*Segíts minket, hogy minden nap egyre jobban szerethessük egymást, tudjunk őszintén beszélni egymással és legyünk a tudatában annak, hogy felelősek vagyunk egymás bukásaiért is.*

**4. Jézus édesanyjával találkozik**
Urunk, sok gondolatot juttatsz eszünkbe ezzel az állomással kapcsolatban! Találkozások édesanyánkkal, anyósunkkal... Hogy a váratlan találkozások ne legyenek táptalajai a konfliktusoknak...Egymás családjának elfogadása, látogatása, szeretete, segítése... összetartás, összetartozás... szülő-gyermek kapcsolata – tisztelet és megbecsülés... feleségemnek, mint édesanyának a tisztelete... nehéz/váratlan helyzetben tudatosan odaállni a másik elé, találkozni vele... akkor is, ha olyan helyzet van, hogy nem tudsz érdemben segíteni...
*Urunk, segíts, hogy a házasságban és családban meglássuk a másik problémáit, szenvedését és a céljait segítsük. Találkozzunk társunkkal lélekben is minden nap és adjuk meg a lehetőségét, hogy Ő is találkozhasson velünk. A nehéz helyzetekben is ki tudjunk tartani amellett, akiért esküt tettünk Isten előtt és házasság közös céljaiért. Hogy a házastársban tisztelni tudjuk a szülőt is, elfogadni és megbecsülni a gyermeket, és tiszteletre nevelni. Segíts, hogy a családtervezést is az Egyház tanítása szerint tudjuk valósítani!*

**5. Cirenei Simon segít Jézusnak**
Urunk, segíts tudatosítani bennünk, hogy a közösen vállalt kereszt súlya kevésbé húzza vállunkat. Tudjunk segíteni társunknak elsőként, és boldogan elfogadni az Ő segítségét is, amivel megajándékoz. Hogy házasságunk legyen példa a közösség tagjai számára, hogy erőt meríthessenek. Hogy tudjuk támogatni azokat, kiknek kapcsolatára a kereszt súlya nehezül. Hogy mindennapi megpróbáltatásainkat szelíden tudjuk elfogadni, hordozni, és örömmel felajánlani más családodért is...

**6. Veronika letörli Jézus arcát**
Tudjak példát venni Veronika bátor és önfeláldozó szeretetéről: soha ne hagyjam magára társamat, álljak mellette a mindennapi kereszthordozásában, és ha a keresztjét nem is tudom vinni helyette, szeretetemmel, törődésemmel enyhítsem gondját, baját, fájdalmait, még akkor is, ha ez nehéz, kellemetlen, vagy ha ezzel magamat is "veszélybe" sodrom (= időm, energiám, kedvteléseim feláldozása a másikért). Bátran, minden helyzetben merjem kimutatni szeretetem házastársam iránt – nem törődve azzal, hogy mit szólnak mások...
*Add meg Jézus nekünk, hogy mindig legyen elég erőnk és szeretetünk eggyé válni házastársunkkal fájdalmaiban, szenvedésében is!*

**7. Jézus másodszor esik el** **a kereszttel**
Jézus! Ismét összeroskadtál kereszted súlya alatt. Házasságunkat is időről-időre sok próbatétel nehezíti, melyek terhét néha alig bírjuk viselni, problémáink néha megoldhatatlannak tűnnek.
De te másodszor is felálltál, újrakezdtél, nem adtad fel!
*Add, hogy mi is kövessük példádat: együtt próbáljunk meg kilábalni a nehézségekből, közösen próbáljuk megoldani az újra és újra jelentkező problémákat. Higgyünk a szeretetben, és ne adjuk fel a reményt, ha egy-egy vita, veszekedés ismételten kiújul köztünk, mindig tudjunk megbocsátani egymásnak és újra kezdeni!*

**8. Jézus szól a síró asszonyokhoz**
Sokszor könnyebb mások problémáival foglalkoznunk, mások házasságának hibáit észrevennünk, mint a sajátjainkat.
Jézus, te arra irányítod figyelmünket, hogy magunkra, házasságunkra tekintsünk, és találjuk meg benne azokat a bűnöket, hibákat, szeretetlenségeket, amelyek miatt valóban sírnunk kellene!
*Segíts, hogy ezeket legyőzve, és ezzel a kettőnk közötti szeretetet és egységet újra és újra helyreállítva, egyre kevesebb okot adjunk házasságunkkal a siránkozásra!
Legyél irgalmas Urunk mindazokhoz, akik nemet mondanak a gyermekáldásra és bocsánatodat kérjük a sok gyermekgyilkosságért, abortuszokért!*

**9. Jézus harmadszor esik el**
Nem tudunk szabadulni zavaró hibáinktól, ezzel időről-időre házastársunk vállára tesszük a keresztet.
Ítélkezünk fölötte, mintha nekünk nem lennének hibáink! Mintha mi tökéletesek lennénk!
Nem hagyhatjuk a társunkat a földön. Nehéz, de együtt kell felállnunk!
*Köszönjük, hogy számtalanszor megtapasztalhatjuk a megbocsátás és az újrakezdés örömét!*

**10. Jézust megfosztják ruháitól**
Hányszor próbáljuk bűneinket álruha alá rejteni házastársunk előtt!
Jézus is eltűri azt, hogy lecsupaszítják!
*Segíts, hogy merjük levenni az álruháinkat és felvállalni érzéseinket, bűneinket a fedetlen valóságában!*

**11. Jézust keresztre szegezik**
Add, Urunk, hogy ahogy Te önként vállaltad értünk a megváltást, úgy a házastársak is együtt vállalják a földi megpróbáltatásokat.
*Segítsd a házastársakat, hogy ne okozzanak egymásnak lelki fájdalmakat, mert az épp oly gyötrelmes érzés, mint amikor testedet súlyos szegekkel döfték át.*

**12. Jézus meghal a kereszten**
"Beteljesedett." Bűneinkért, Megváltásunkért vállalt kereszthalálod mutasson jó példát a házassági fogadalomban foglaltak betartásához.
*Ahogy te értünk elhagytad a földi életet, úgy a házasságban élők is tudjanak lemondani önzéseikről a másikért.*

**13. Jézus testét leveszik a keresztről**
Urunk, kérünk, hogy segítsd a házastársakat szeretetből meghalni saját akaratuknak; segítsd őket, hogy ami megromlott vagy rossz a házasságukban, azt hátra hagyják.
*Add, Urunk, hogy amint a szegekkel és töviskoronával meggyalázott testedet levették a keresztről, úgy a házastársak is elkerüljék egymás meggyalázását és megbocsássanak.*

**14. Jézus temetése**
Add, Urunk, hogy amint a Te sírod a feltámadás helye, egy új élet kezdete, úgy a házasságban is minden meghalás a szeretetben is újabb szálakkal erősítse a házastársak összetartozását.
*Kérünk, Urunk, hogy a házastársasak képesek legyenek egymást engesztelni és megengesztelődni.*